Ekstra Bladet beskrev i forgårs, hvordan Facebook med deres hemmelige spam-filter skjuler vigtige mails fra brugerne.

Det har medført, at folk er blevet uvenner, har misset jobtilbud og ikke har indhentet præmier for online-konkurrencer, de har vundet.

Men nu viser det sig, at Facebooks bedrevidende spamfilter også har en kats liv på samvittigheden.

Kattens ejer Peter Jainz, har kontaktet ekstrabladet.dk for at fortælle sin historie.

Han havde modtaget en mail på Facebook fra Københavns Dyrehospital om, at man havde fået indleveret hans tilskadekomne kat, der var løbet væk.

Desværre for Peter Jainz så han ikke beskeden, før det var for sent. Og katten var blevet aflivet:

- Jeg så først mailen tre måneder efter, jeg havde modtaget den. Det er så ærgerligt. Jeg kunne have reddet min kat, hvis bare jeg havde set mailen i tide, fortæller kattelskeren fra Vanløse.

Irriterende at Facebook sorterer mail

- Jeg kan ikke lade være med at være sur på Facebook. Folk ved jo godt selv, hvilke mails de vil læse. Man skal jo bare have muligheden for det. Derfor er det irriterende, at de sorterer i dem, siger han.

Peter Jainz havde ikke set mailen, fordi den i hans beskedsystem var endt under fanen 'andet' eller 'other', som den hedder på engelsk, og ikke i indboksen - hvor den burde være endt. Når beskeder lander i 'other', modtager man ikke en notifaction. Derfor er der mange Facebook-brugere, som aldrig nogensinde ser de mails, som ender i det hemmelige spamfilter.

LÆS OGSÅ:

I mellemtiden havde Peter Jainz beskyldt hospitalet for at lyve.

- De sendte et brev, om at de havde aflivet Magnus (katten red.), og at de havde kontaktet mig på Facebook. Men det troede jeg jo ikke på, da jeg ikke havde set noget. Nu er jeg selvfølgelig ked af at have beskyldt dem for at lyve, siger han.

Har du også oplevet at gå glip af vigtig information pga. Facebooks hemmelige spammail? Så send os en mail på 1224@eb.dk eller en sms til 1224 (koster alm. sms-takst)

LÆS OGSÅ: